

**UDHËZUES**

**THIRRJE PËR PROJEKT - PROPOZIM 2023**

Thirrja e Ministrisë së Kulturës për aplikim për projekte kulturore synon të mbështesë financiarisht me fonde publike projekt-propozime të paraqitura nga persona juridikë të regjistruar si OJF, individë, si edhe persona fizikë të regjistruar në QKB, të cilët kanë në objekt të veprimtarisë së tyre promovimin, mbrojtjen, ruajtjen, përcjelljen dhe digjitalizimin e artit, kulturës dhe trashëgimisë kulturore.

**PRIORITETET E THIRRJES**

**Promovimi i artit, kulturës dhe trashëgimisë kulturore përmes veprimtarive kulturore.**

Ministria e Kulturës do të mbështesë projekte të cilat nxisin zhvillimin e jetës kulturore në vend dhe bazohen në krijimtarinë artistike të individëve apo grupeve të individëve për veprimtari dhe organizime të tilla si:

* Aktivitete kulturore në ambiente të hapura publike, të cilat përkojnë me periudhën e sezonit turistik nga data 1 Maj deri në 15 nëntor 2023;
* Koncerte, festivale, shfaqe të artit skenik bashkëkohor, të arteve pamore;
* Projekte kulturore, të cilat përcjellin vlerat e trashëgimisë kulturore të tilla si: artet e shfaqjes (muzika, kënga dhe vallja), rituale dhe festa, traditat e folura.
* Publikime në kuadrin e promovimit të artit dhe trashëgimisë të tilla si bibliografi, albume artistike, albume fotografike, mbi trashëgiminë kulturore, arkitekturën, etj.

**Promovimi i artit, kulturës dhe trashëgimisë kulturore përmes teknologjisë digjitale.**

Ministria e Kulturës do të mbështesë projekte të tilla si:

Aplikacione digjitale, ture virtuale, audio-guida, krijime multimediale, muze virtualë, lojëra interaktive argëtuese dhe edukuese për fëmijë dhe qasje të tjera të ngjashme, duke synuar fëmijët e arsimit 9-vjeçar dhe gjimnazistët, duke u mbështetur në programin “Edukimi përmes kulturës”

**Promovimi i industrive kreative**

Ministria e Kulturës do të mbështesë dhe do të nxisë industritë kreative, të tilla si arkitektura, dizajni, krijimtaria multimediale, artet performuese etj., të cilat flasin me gjuhën e kohës, mbështeten në elementë identitarë shqiptarë dhe janë një sektor i rëndësishëm i jetës artistike në vend që krijon mundësi angazhimi e punësimi.

Industria kreative është mënyra më e mirë për të promovuar dhe ngritur në art trashëgiminë tonë kulturore sipas motos: “E ardhmja është në origjinë”.

**TIPOLOGJIA/LLOJET E VEPRIMTARIVE KULTURORE**

*\*Veprimtaritë kulturore të listuara më poshtë, janë shembuj* *dhe aplikimet nuk kufizohen vetëm në këto lloje veprimtarish kulturore.*

* Programe edukimi dhe formimi, të cilat nxisin talentet e reja, të mbështetura në teknologjitë bashkëkohore.
* Ndërtim aplikacionesh që publikojnë informacione të trashëgimisë kulturore në formën e guidave digjitale dhe bazave të të dhënave.
* Ndërtim aplikacionesh që publikojnë informacione të trashëgimisë kulturore në formë digjitale, për t’u përdorur si referencë në mësimdhënie, në funksion të promovimit të trashëgimisë kulturore dhe që ndikojnë në nxitjen e talenteve të reja.
* Veprimtari ku promovohen dhe mbështeten artistët e rinj, inovacioni dhe veprimtaritë krijuese.
* Organizimi i koncerteve, festivaleve, panaireve, shfaqjeve skenike bashkëkohore, kremtimeve për ngjarje historike të caktuara, turneve kulturore, shfaqjeve artistike.
* Veprimtari të cilat përcjellin vlerat e trashëgimisë kulturore të tilla si artet e shfaqjes- muzika, vallja, dhe kënga , rituale dhe festa, traditat e folura etj.
* Digjitalizimi i produkteve kulturore, përfshirë fushën audio-vizuale;
* Zhvillimi i programeve të posaçme me studentët e arteve, trashëgimisë kulturore, arkitekturës, antropologjisë, arkeologjisë, etj.
* Organizimi, zhvillimi dhe përmirësimi i platformave dhe faqeve web.
* Botimi i bibliografive, albumeve artistike, fotografike, veprave mbi trashëgiminë kulturore, arkitekturën, etj.

**TIPOLOGJIA/LLOJET E VEPRIMTARIVE QË NUK FINANCOHEN**

* Projekte që kanë si synim punën përgatitore, studime, seminare, konferenca etj;
* Projekte në përkrahje të organizatave, organizimeve politike apo aktiviteteve të jashtëligjshme;
* Fonde për mbulim deficiti apo për shpenzime kapitale;
* Subvencionim i shpenzimeve financiare të organizimeve të tjera;
* Fonde për blerje toke, godine, zyre;
* Financim retroaktiv për projekte që janë në zbatim apo të përfunduara;
* Projekte jashtë zonës së mbulimit të projektit në fjalë;
* Blerje pajisjesh (përveç rastet kur ato janë të nevojshme për zbatimin e projektit dhe nuk kalojnë më shumë se 25 % të buxhetit të kërkuar (në raste të tilla pajisjet mbeten pronë e Ministrisë së Kulturës, deri në momentin kur i dhurohen subjektit);
* Vepra artistike si, libra, filma etj, të cilat mbështeten dhe trajtohen nga institucione të tjera.

**AFATET KOHORE DHE PERIUDHA E REALIZIMIT**

Thirrja do të qëndrojë e hapur : Nga data 25.01.2023 deri në datën 25.02.2023, ora 16:30

Periudha e realizimit të projekteve : mars - nëntor 2023.

**MËNYRA E APLIKIMIT**

Dokumentacioni dorëzohet në formë të printuar, dorazi ose me rrugë postare, në Zyrën e Protokollit të Ministrisë së Kulturës.

**VIZIBILITETI**

Aplikantët e mbështetur financiarisht për një projekt kulturor duhet të evidentojnë në çdo rast në mënyrë të dukshme dhe të pranuar nga palët në kontratën që do të lidhet për këtë qëllim, përkrahjen financiare të Ministrisë së Kulturës.

**VËMENDJE !**

* Ministria e Kulturës do të mbështesë financiarisht me fonde publike projekt-propozime të paraqitura vetëm nga individë, persona juridikë të regjistruar si OJF, persona fizikë të regjistruar në QKB , të cilët kanë në objekt të veprimtarisë promovimin, mbrojtjen, ruajtjen, përcjelljen e digjitalizimin e artit, kulturës dhe trashëgimisë kulturore.
* Një subjekt nuk mund të paraqesë më shumë se një propozim në thirrjen e vitit 2023.
* Në rast se gjatë zbatimit të projektit, vërtetohet se ka patur paraqitje të dokumentacionit të rremë, Ministria e Kulturës do të kërkojë kthimin e plotë të shumës së akorduar.
* Aplikanti ka për detyrë të aplikojë objektivat, prioritetet dhe garancitë e vizibilitetit në përputhje me rregullat e komunikimit dhe të vizibilitetit të Ministrisë së Kulturës.

**Shënim:** *Të gjitha ato projekte që do të aplikohen dhe që i përkasin të paktën një prej fushave prioritare, mund të kualifikohen për financim. Financimi do të bëhet në varësi të renditjes, pas vlerësimit të komisionit dhe fondeve në dispozicion, sipas parimit “derisa të mbarojnë fondet në dispozicion”.*

**DOKUMENTET BASHKËLIDHUR**

Aneks 1: Udhëzues

Aneks 2: Formulari i aplikimit

Aneks 3: Formulari i buxhetit

Aneks 4: Kalendari i aktiviteteve

Aneks 5: Lista e dokumenteve